ΓΡΑΠΤΗ ΕΡΩΤΗΣΗ E-0990/98

υποβολή: Giuseppe Rauti (NI) προς την Επιτροπή

(2 Απριλίου 1998)

Θέμα: Μέτρα για να αποτραπεί η κατάρρευση της ιταλικής γεωργίας

Γνωρίζει η Επιτροπή την ολοένα επιδεινούμενη κατάσταση πολλών σημαντικών και παραδοσιακών τομέων της ιταλικής γεωργίας; Είναι γεγονός ότι, κρίση αντιμετωπίζουν οι παραγωγοί γάλακτος, όρυζας, εσπεριδοειδών και ελαιολάδου - για να αναφέρουμε τα κυριότερα μόνο προϊόντα οι παραγωγοί των οποίων έχουν επανειλημμένα κατέλθει σε διαδηλώσεις.

Ο ερωτών θεωρεί ότι η κατάσταση αυτή οφείλεται κυρίως στις ολοένα και μεγαλύτερες εισαγωγές γεωργικών προϊόντων του ίδιου τύπου από άλλες μεσογειακές χώρες (και, στην περίπτωση του ρυζιού, από το Βιετνάμ); τα προϊόντα αυτά είναι πολύ φθηνότερα από τα αντίστοιχα ιταλικά λόγω χαμηλότερου εργατικού κόστους στο Μαρόκο, την Τυνησία, κλπ.

Η Ιταλία είναι "υποχρεωμένη" να δεχθεί τις εισαγωγές αυτές επειδή η Ευρωπαϊκή Ένωση έχει υπογράψει διάφορες συμφωνίες ελευθέρου εμπορίου με τρίτες χώρες της Μεσογείου. Οι χώρες αυτές εισάγουν προϊόντα από την Ευρωπαϊκή Ένωση και έχουν δικαίωμα να εξάγουν προιόντα προς αυτήν. Το θέμα είναι ότι οι δικές τους "εισαγωγές" συνίστανται σχεδόν όλες σε βιομηχανικά προϊόντα, ενώ οι "εξαγωγές" τους σχεδόν όλες σε γεωργικά προϊόντα.

Το αποτέλεσμα είναι ότι ευνοούνται οι πιο εκβιομηχανισμένες χώρες της Ένωσης ενώ δέχεται καίριο πλήγμα η γεωργία των λιγότερο βιομηχανικά ανεπτυγμένων χωρών. Η Ιταλία, η οποία είναι η χειρότερα πληττόμενη χώρα, πρέπει συχνά να εισάγει γεωργικά προϊόντα στα οποία θα μπορούσε να είναι απολύτως αυτάρκης.

Μπορεί η Επιτροπή να με πληροφορήσει:

1. σχετικά με το ύψος των εμπορικών συναλλαγών μεταξύ της Ευρωπαϊκής Ένωσης και των τρίτων χωρών της Μεσογείου, διευκρινίζοντας και κατανέμοντας τους αριθμούς μεταξύ των βιομηχανικών προϊόντων που εξάγονται από την ΕΕ και των γεωργικών προϊόντων που εισάγονται σε αυτήν, για κάθε μία χώρα χωριστά;

2. Προτίθεται η Επιτροπή να προτείνει έναν "αντισταθμιστικό μηχανισμό" υπέρ της ιταλικής γεωργίας, η οποία φαίνεται να πλήττεται ολοένα και πιο σοβαρά από τη σημερινή κατάσταση;

Απάντηση του κ.Fischler εξ ονόματος της Επιτροπής

(18 Μαΐου 1998)

Η Επιτροπή διαβιβάζει απευθείας στο αξιότιμο μέλος του Κοινοβουλίου καθώς και στην Γενική Γραμματεία του Κοινοβουλίου πίνακα με τις συνολικές εμπορικές συναλλαγές μεταξύ της Κοινότητας και των χωρών της Μεσογείου, ιδιαίτερα όσον αφορά τα γεωργικά προϊόντα, με στοιχεία για κάθε μία χώρα χωριστά.

Εντούτοις, η Επιτροπή θα πρέπει να σχετικοποιήσει την εκτίμηση του αξιότιμου μέλους του Κοινοβουλίου, σύμφωνα με την οποία τα εισαγόμενα κοινοτικά προϊόντα στις χώρες της Μεσογείου είναι, σχεδόν αποκλειστικά, βιομηχανικά προϊόντα, ενώ τα εξαγόμενα από τις εν λόγω χώρες προϊόντα είναι, στην πλειοψηφία τους σχεδόν, γεωργικά προϊόντα. Με εξαίρεση το Ισραήλ, το Μαρόκο και την Τουρκία, οι κοινοτικές εξαγωγές γεωργικών προϊόντων υπερβαίνουν τις εισαγωγές γεωργικών προϊόντων, που προέρχονται από τις εν λόγω χώρες, με αποτέλεσμα οι δώδεκα μεσογειακές χώρες να συμβάλλουν στην δημιουργία θετικού εμπορικού ισοζυγίου γεωργικών προϊόντων στην Κοινότητα.

Η εξέλιξη αυτή δεν οφείλεται, κατά κύριο λόγο, στις δασμολογικές προτιμήσεις, τις οποίες έχει παραχωρήσει η Κοινότητα στις χώρες της Μεσογείου στον τομέα της γεωργίας, αλλά κυρίως στη διάρθρωση των εμπορικών συναλλαγών, οι οποίες καθορίζονται από τις δυνατότητες παραγωγής καθώς και την έλλειψη παραγωγής ορισμένων προϊόντων στις εν λόγω χώρες και τις επακόλουθες ανάγκες εισαγωγής. Εξάλλου, πέρα από τις αποκλειστικά εμπορικές εκτιμήσεις, τα ειδικά προνόμια των μεσογειακών χωρών στον γεωργικό τομέα θα μπορούσαν να αξιολογηθούν γενικότερα σε σχέση με τα οφέλη, τα οποία μπορεί να αναμένει η Επιτροπή από την δημιουργία ενός ευρωμεσογειακού οικονομικού χώρου.

Όσον αφορά τις δυνατότητες εφαρμογής εσωτερικών αντισταθμιστικών μέτρων στις κοινοτικές αγορές, για την πρόληψη ενδεχόμενων επιπτώσεων από τις δασμολογικές παραχωρήσεις, στις οποίες προέβη η Κοινότητα στις χώρες της Μεσογείου, θα πρέπει να σημειωθεί ότι οι ανωτέρω εκτιμήσεις έγιναν στα πλαίσια της μεταρρύθμισης της κοινής γεωργικής πολιτικής και του "Προγράμματος Δράσης 2000"(1) στους διάφορους υπό εξέταση τομείς.

(1) COM(97)2000 τελικό.